Algemesí acull la presentació de l’ampliació de la targeta de transport SUMA al nucli de Rodalia València-Castelló
07 de març de 2023

La consellera de Política Territorial, Rebeca Torró, presenta junt amb l’alcaldessa d’Algemesí, Marta Trenzano, i la secretaria autonòmica de Transport de la Generalitat Valenciana, María Pérez Herrero, les noves prestacions que entren en vigor hui de la targeta de transport SUMA a alcaldes i alcaldesses de les comarques de la Ribera Alta i la Ribera Baixa, La Costera i La Safor.

SUMA és una única targeta que permet utilitzar tota la xarxa de transports de Metrovalencia, MetroBus, els autobusos urbans i ara s’amplia més enllà de l’àrea metropolitana de València a totes les estacions Rodalia Renfe de la província de València i Castelló, que en total sumen 65, amb una previsió d’oferir aquest servei a quasi 2 milions de persones.

A més, la Generalitat ha abaratit fins a un 50% els preus de les tarifes en aquesta ampliació i ha inclòs un transbordament gratuït en metro o bus a València per viatge de tren.

L’alcaldessa Marta Trenzano s’ha mostrat molt agraïda per presentar públicament a Algemesí aquest servei que posa en el centre la mobilitat sostenible i la descarbonització i ha destacat que “no s’haguera pogut triar un desí més adequat, ja que Algemesí és una de les estacions més populars de la xarxa Rodalia, concretament de la línia C2 és l’estació on més gent utilitza el tren per anar a València, tant per part d’estudiantat com de gent treballadora.”

En el cas específic del trajecte Algemesí – València, els preus encara seran més baixos perquè a banda de l’abaratiment a tots els títols i zones de fins al 50% del cost, Algemesí entra a formar part de la Zona B, costant així cada trajecte dins del bo de 10 viatges 1,20 euros en lloc de 2,60.

A partir de hui, els títols SUMA es poden comprar en les taquilles i màquines d'autovenda de les estacions de Renfe Rodalia i Metrovalencia, en quioscos, estancs i altres punts de venda habituals de la xarxa de vendes d’ATMV i a través de l'app RecargaSUMA.